A TANÁCS 352/2006/EK RENDELETE
(2006. február 27.)
az Amerikai Egyesült Államokból származó ajánlattevők közbeszerzési szerződésekhez való hozzáféréséről szóló 1461/93/EGK rendelet hatályon kívül helyezéséről
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 133. cikkére,
tekintettel a Bizottság javaslatára,
mivel:
(1)
Az 1461/93/EGK tanácsi rendelet (1) korlátozza az Egyesült Államok ajánlattevőinek hozzáférését egyes olyan szerződésekhez, amelyeket meghatározott hatóságok ítélnek oda, válaszul az Egyesült Államoknak az 1988. évi kereskedelmi törvény VII. címének alapján hozott bizonyos intézkedéseire.
(2)
2006. március 1-jén lép hatályba az Amerikai Egyesült Államok határozata, amely hatályon kívül helyezi az 1988. évi kereskedelmi törvény VII. címe alapján bevezetett szankciókat.
(3)
Ezért az 1461/93/EGK rendeletet hatályon kívül kell helyezni,
ELFOGADTA EZT A RENDELETET:
1. cikk
Az Amerikai Egyesült Államokból származó ajánlattevők közbeszerzési szerződésekhez való hozzáféréséről szóló 1461/93/EGK tanácsi rendelet hatályát veszti.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. február 27-én.